Thorvald Astrup
Store norske leksikon,Kunst og estetikk,Arkitektur og landskap,Arkitekter og arkitektur-institusjoner,Norske arkitekter og arkitektkontorer fra 1900 til i dag
Thorvald Astrup var en norsk arkitekt. Astrup hadde egen arkitektpraksis i Kristiania fra 1901. Fra 1934 var han i kompaniskap med sin sønn Henning Thorvaldssøn Astrup.
Bakgrunn Astrup ble utdannet ved Kristiania Tekniske Skole i årene 1891–1892, Den kongelige Tegneskole i 1892 og 1893 og Königlich Technische Hoch-schule i Berlin i 1896–1897. Virke De første arbeidene hans bærer preg av de nasjonalromantiske strømningene rundt århundreskiftet og påvirkning fra Henrik Bull. I 1920- og 1930-årene ble han påvirket av av de nyklassisistiske og funksjonalistiske ideene som rådet.Astrup ble tidlig knyttet til industrien, og fikk en rekke oppdrag ved utformingen av kraft- og transformatorstasjoner, fabrikk- og dambygninger. Disse var monumentale i samsvar med tidsånden, men han tegnet også andre typer byggverk. Et nyskapende hovedverk var Soria Moria kino i Oslo (1928). Ellers kan kraftstasjonene Tysso I i Tyssedal (1906–08) nevnes, som han tegnet i samarbeid med Victor Norman, og Såheim kraftstasjon på Rjukan (1912–16), tegnet sammen med Olaf Brochmann Nordhagen. Såheim kraftstasjon og kjelhus er bygget med kraftfull monumental symmetrisk utforming og fasader av huggen stein, et godt eksempel på kraftverkarkitektur. Astrup har også tegnet representasjonsbolig av tre for Norsk Hydro på Rjukan (1908) i art nouveau-stil. Ettermæle Tysso I ble fredet i mai 2000. I dag rommer bygget Norsk Vasskraft- og Industristadmuseum. Les mer i Store norske leksikon Thorvald Astrup i Norsk kuntnerleksikon Thorvald Astrup i Norsk biografisk leksikon Henning Thorvaldssøn Astrup Litteratur Julius Malling og Axel Mykleby i Norsk kunstnerleksikon 1, Oslo 1982 ss. 97–98.